
Nr.27/166/12 mai 2003
RAPORT

asupra propunerii legislative pentru completarea art.59 din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.59 din Codul Muncii, trimisă cu adresa nr.129 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea alineatului (1) al articolului 60 din Legea nr.53/2003 - Codul Muncii, şi nu a prevederilor articolului 59 cum greşit se face trimiterea atât în titlul proiectului cât şi în textul dispoziţiei de completare.

Iniţiatorii propun completarea situaţiilor prevăzute la art.60 cu o literă nouă, lit.j), prin care să fie inclusă şi o altă categorie de salariaţi pentru care concedierea nu poate fi dispusă, şi anume în persoanele care exercită funcţii eligibile în instituţiile şi autorităţile publice.
Comisia propune Plenului respingerea propunerii legislative din următoarele considerente:

1. Deşi are în vedere completarea art.59, în realitate este vorba de completarea alin.(1) al art.60 cu o nouă situaţie în care concedierea nu poate fi dispusă, şi anume în cazul persoanelor care exercită funcţii eligibile în instituţiile şi autorităţile publice.

2. Propunerea de completare cu această nouă situaţie nu se justifică deoarece nu are în vedere dispoziţiile art.50 care, la lit.e), prevede suspendarea de drept a contractului individual de muncă în cazul exercitării unor funcţii în cadrul unei autorităţi executive, legislative ori judecătoreşti, pe toată durata mandatului.

Pe de altă parte, nu s-au avut în vedere nici dispoziţiile art.74 alin.(2) potrivit cărora, în situaţia în care în perioada de preaviz contractul individual de muncă este suspendat, termenul de preaviz va fi suspendat corespunzător. Rezultă că, în cazul în care contractul de muncă este suspendat, pe perioada exercitării mandatului, nu poate fi dispusă nici concedierea.
În consecinţă, propunerea legislativă nu poate fi reţinută deoarece conţinutul acesteia este deja reglementat în dispoziţiile Legii nr.53/2003 – Codul Muncii.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 11 voturi pentru şi 3 voturi împotrivă.
PREŞEDINTE,



SECRETAR,

Smaranda DOBRESCU


Pavel TODORAN 
Întocmit, 

